b'\n_START_ARTICLE_\nVeronika Deseni\xc5\xa1ka\n_START_SECTION_\n\xc5\xbdivljenje\n_START_PARAGRAPH_\nO prvem delu njenega \xc5\xbeivljenja nimamo podatkov. S Friderikom II. Celjskim se je Veronika poro\xc4\x8dila leta 1424 ali 1425, nekaj let zatem, ko je v sumljivih okoli\xc5\xa1\xc4\x8dinah umrla njegova prva \xc5\xbeena Elizabeta Frankopanska (obstaja sum, da jo je umoril prav Friderik II.), kar je \xc5\xbee povzro\xc4\x8dilo ohladitev odnosov med Friderikom II. in njegovim o\xc4\x8detom Hermanom II. Celjskim. Veronika je bila plemkinja ni\xc5\xbejega stanu, po rodu iz Desini\xc4\x87a, poroke med ni\xc5\xbejim in vi\xc5\xa1jim \xc5\xbeivljenjem pa so bile po cerkvenem pravu sicer veljavne, a med plemstvom niso bile sprejete. Herman II. je bil zaradi vseh teh dogodkov jezen, ker je bila \xc4\x8dast celjske dinastije s Friderikovimi dejanji omade\xc5\xbeevana, in ker je imel s Friderikom druge na\xc4\x8drte. Friderik se je pred o\xc4\x8detom skrival, a ga je v past zvabil njegov svak, ogrski kralj Sigismund._NEWLINE_Med tem ko je bil Friderik II. v ujetni\xc5\xa1tvu pri svojem o\xc4\x8detu,  so Hermanovi ljudje iskali Veroniko, ki se je nekaj \xc4\x8dasa v veliki stiski in bedi skrivala v divjini, nekaj \xc4\x8dasa pa pre\xc5\xbeivela skrita na gradu Vurberk pri Frideriku IX. Ptujskem.  Ko so jo ujeli in privedli v Celje, jo je Herman II. obto\xc5\xbeil, da ga je hotela zastrupiti, in da je s \xc4\x8darovni\xc5\xa1tvom obnorela njegovega sina, da jo je poro\xc4\x8dil.  Proces proti Veroniki Deseni\xc5\xa1ki je prvi zabele\xc5\xbeen \xc4\x8darovni\xc5\xa1ki proces na Slovenskem. Veronika je imela dobrega zagovornika, zato jo je sodi\xc5\xa1\xc4\x8de oprostilo krivde, kljub temu pa jo je dal Herman II. zapreti v grad Ojstrico, kjer so jo  17. oktobra 1425 (1427? 1428?) umorili tako, da so jo utopili v kadi. Po ljudskem izro\xc4\x8dilu naj bi po naro\xc4\x8dilu Hermana II. to storil celjski vazalni vitez Jo\xc5\xa1t Sote\xc5\xa1ki (nem. Jobst von Helffenberg)._NEWLINE_Pokopali so jo v Braslov\xc4\x8dah, Friderik II. pa jo je kasneje dal prekopati v samostansko cerkev Kartuzijanskega samostana Jurklo\xc5\xa1ter. Lik Veronike Deseni\xc5\xa1ke je navdihnil ve\xc4\x8d umetni\xc5\xa1kih literarnih del med Slovenci, Hrvati, Nemci, Italijani in \xc4\x8cehi, pri Slovencih pa tudi eno opero.'